Pollux: Onthou, sy naam is op daai blou note | Netwerk24
Pollux: Onthou, sy naam is op daai blou note
Welkom by teater van absurde
Daardie Oos-Kaapse kapokhaantjie Andile Lungisa weet nie wanneer om sy mond te hou nie.
Lungisa is die kêrel wat onlangs vir Lesetja Kganyago, die president van die Reserwebank, as 'n "buitengewone k****r" uitgekryt het.
En nee, "buitengewone" was nie bedoel as 'n kompliment nie.
Kganyago het intussen vir Lungisa laat weet dat hy 5 000 stukkies blou papier met ene L. Kganyago se handtekening daarop van Lungisa soek. En pronto.
Maar selfs dié dreigement het nie die voortvarende Lungisa se mond gesnoer nie. Dinsdag was sy Twittervingertjie weer hard aan die werk. Ja, Kganyago het hom gedagvaar vir 'n halfmiljoen, skryf Lungisa, "omdat ek hom en sy tipe heeltemal korrek beskryf het as die bruikbare idiote van setlaarkapitaal".
En, voeg die korporaaltjie by: "Ons het nou die terrein van die absurde betree."
Pollux en die ANC-jongeling stem nie dikwels saam nie, maar waaragtig, dié keer is hy reg.
Gaan CR se greep in sirkus hou?
Pollux, altyd nuuskierig wat in die wêreld aangaan, blaai Woensdag deur daardie kapitalistiese orgaan Business Day.
Dis 'n ou gewoonte. In onseker tye glo Pollux dit is altyd goeie beleid om te luister na wat die ouens wat nog geld in die bank het oor die wêreld te sê het.
Boaan bladsy drie skryf die politieke kommentator Ranjeni Munusamy dat die kern van die probleem in Suid-Afrika die feit is dat ons president, polities gesproke, "onder beleg is".
Maar laer af, op dieselfde blad, meen die koerant se Luyolo Mkentane die feit dat die ANC van hul korrupte burgemeester in Durban, Zandile Gumede, ontslae geraak het, beteken dat Ramaphosa besig is om sy greep op die party te verstewig.